text: ৯টি মেগা প্রকল্পে বিনিয়োগ করবে এআইআইবি – Sylhet Views
  বৃহস্পতিবার, জুন ২৪, ২০২১ : ৯:০৬ অপরাহ্ন
  ৯টি মেগা প্রকল্পে বিনিয়োগ করবে এআইআইবি
  নভেম্বর ১৫, ২০১৫ ১:২৩ অপরাহ্ন	81 পঠিত
  অর্থমন্ত্রী আবুল মাল আবদুল মুহিত বলেছেন,এশিয়ান ইনফ্রাস্ট্রাকচার ইনভেস্টমেন্ট ব্যাংকের (এআইআইবি)নয়টি মেগা প্রকল্পে বিনিয়োগ করবে। প্রকল্প গুলো হলো, রূপপুরে ১২ বিলিয়ন, পদ্মাসেতুতে ৩ বিলিয়ন, এলএনজির জন্য ২ বিলিয়ন, সোনাদিয়া গভীর সমুদ্র বন্দরের জন্য ৪ বিলিয়ন, মাতারবাড়ী কয়লাভিত্তিক বিদ্যুৎ প্রকল্পে আড়াই বিলিয়ন, রামপাল বিদ্যুৎ প্রকল্পে ২ বিলিয়ন ও মেট্টোরেল প্রকল্পের জন্য ২ বিলিয়ন খরচ হবে।
  আজ রোববার শেরে বাংলা নগরে অর্থমন্ত্রণালয়ের অর্থনীতি বিভাগের (ইআরডি) এক সংবাদ সম্মেলনে তিনি এসব তথ্য দেন।মন্ত্রী বলেন, বর্তমানে অনেক দেশ পরমাণু প্রকল্পের দিকে ঝুঁকছে। যেমন-চীন, ব্রাজিল ও ফ্রান্স। তবে ইংল্যান্ডের পরমাণু প্রকল্প হাতে নেওয়ার কথা থাকলেও তারা সরে এসেছে। অর্থমন্ত্রী বলেন, আমরা বড় বড় প্রকল্প বাস্তবায়ন করছি। যেমন-১.১ বিলিয়ন মার্কিন ডলার দিয়ে যমুনা ব্রিজ বাস্তবায়ন করেছি।
  তিনি আরো বলেন, ঐতিহাসিকভাবে বাজেটের ব্যয় বাড়ছে। আমরা আশা করছি আগামীতে বাজেট ৫ লাখ কোটি টাকা হবে। কারণ আগামীতে অনেক বড় বড় প্রকল্প অন্তভুক্ত হবে।
  এর আগে মন্ত্রী বঙ্গবন্ধু আন্তর্জাতিক সম্মেলন কেন্দ্রে এশিয়ান উন্নয়ন ব্যাংকের (এডিবি) ভাইস প্রেসিডেন্ট ওয়েনচাই জাং, ইউএন সহকারী মহাসচিব হাওলিং জু এবং এশিয়ান ইনফ্রাস্ট্রাকচার ইনভেস্টমেন্ট ব্যাংকের কর্মকর্তাদের সঙ্গে বৈঠক করেন।
  সংবাদ সম্মেলনে অর্থমন্ত্রী বলেন, 'নয়টি বড় প্রকল্পে অর্থায়ন করার বিষয়ে এআইআইবিকে আমরা প্রস্তাব দিয়েছি। ২০১৬ সালের জানুয়ারি মাসে এআইআইবির একটি বোর্ড মিটিং হবে, সেই মিটিংয়ে সিদ্ধান্ত হবে তারা আমাদের এসব প্রকল্পে অর্থায়ন কত টাকা করবে।প্রকল্পতে আমাদের অনেক অর্থের প্রয়োজন। '
  পুঁজিবাজারে বিনিয়োগের সময় বাড়ানোর কথা উল্লেখ করে মুহিত বলেন, 'পুঁজিবাজারে ব্যাংক ও নন-ব্যাংকিং আর্থিক প্রতিষ্ঠানগুলোর বাড়তি বিনিয়োগ সমন্বয়ের সময়সীমা দু'বছর বাড়ানো হবে। ২০১৫ সালে জুলাইয়ে সময়সীমা শেষ হওয়ার কথা ছিল। এটা বাড়িয়ে ২০১৭ সাল পর্যন্ত করা হবে। তা না হলে পুঁজিবাজারে অস্থিরতা আসতে পারে।'